**Bli med på eierskiftekurs**

**Å overlate gården til neste generasjon er en omfattende prosess, som kan være både kunnskapskrevende og følelsesladet. Et eierskiftekurs gir innsikt i viktige temaer, og kan hjelpe dere i gang med den nødvendige dialogen. Nå arrangeres det fem slike kurs i Trøndelag.**

– Våre eierskiftekurs omhandler i hovedsak familieoverdragelse, der gården overlates til neste generasjon. Kurset er nyttig både for den som gir fra seg, den som skal overta, og eventuelt også for søsken eller andre involverte. Rollen som kjøper eller selger kan være vanskelig i en familierelasjon, og det er mange hensyn som skal tas. Min klare anbefaling er å starte prosessen tidlig, gjerne noen år før man ser for seg at overdragelsen skal skje. Videre må man skaffe seg relevant informasjon og forsøke å ha så god kommunikasjon som mulig. Å gå et eierskiftekurs, gjerne sammen, kan være en forløsende faktor, sier Frode Langeng, prosjektleder og kursleder for årets kurs.

**Dette lærer du**
– På kurset får du en oversikt over det lovverket som gjelder, og vi snakker om viktige temaer som taksering, skatteplanlegging og pensjon. Samtidig legger vi vekt på det mellommenneskelige, som rettferdighet mellom søsken, hvem som skal bo hvor og hva som skal skje med gården dersom ingen ønsker å overta. Jo mer riktig informasjon og jo bedre prosess, jo mindre fare er det for konflikt i familien. Vårt mål er at familien skal kunne ha en hyggelig julemiddag også etter at denne prosessen er avsluttet. Kurset er en god start for å komme i gang med den nødvendige dialogen og det viktige praten, sier Langeng.

Disse temaene går vi igjennom:

* Prosess, roller og mellommenneskelige forhold
* Odelsrett og lovverk
* Taksering, verdisetting av gård og løsøre
* Bosted og kår
* Finansiering og økonomi for selger og kjøper
* Pensjon
* Skatter og avgifter
* Diverse avtaler, borett, samliv, søsken
* Kjøpekontrakt, skjøte

**Praktisk gjennomføring**Kursene er et samarbeid mellom Norsk Landbrukstakst SA, NLR Regnskap AS og NLR SA, som hver bidrar med ekspertise på de ulike temaene. Kurset gjennomføres i samarbeid med Trøndelag fylkeskommune.

Her kan du gå på kurs:

* Mære, 15. oktober
* Kolvereid, 23. oktober
* Åfjord, 30. oktober
* Oppdal, 6. november
* Kvithamar, 20. november

Kursene starter med kaffe og noe å bite i klokken 09:30, med faglig oppstart 10:00. Vi avslutter 16:00. Det blir servert lunsj og kaffe gjennom dagen.

Kursavgift kr 2 200,- for medlemmer i NLR, kr 3 500,- for andre/ ikke medlemmer. Det er halv kurspris på kr 1 100 for familiemedlem 2,3 osv.

Velkommen på kurs!